આપણે ત્યાં બીજું પ્રચલિત મટિરીઅલ હતું લાકડું. આ એક માત્ર બિલ્ડીંગ મટિરીઅલ છે, જેમાં ક્યારેક જીવ હતો. તેથી તેની ઊર્જાની અસર પણ સારી હોય જ. લાકડું કેવી રીતે વપરાશમાં લેવાથી તેને વર્ષો સુધી તકલીફ ન પડે તેની સમજણ પણ આપણે ત્યાં હતી. અત્યારે સાચી રીતે સીઝન કરેલા લાકડા કેટલી જગ્યાએ મળે છે? અને બે અલગ પ્રકારના લાકડાના વપરાશના લાભાલાભ પણ હવે ઘણાં બધાંને ખબર નથી. લાકડું વાપરવા માટે વૃક્ષોની જરૂર પડે તે સમજણ સાથે જ વૃક્ષને કેટલી ઊંંચાઈ કે કયા ભાગથી કાપવા તેની સમજ હતી અને વૃક્ષોને પૂજનીય માનવામાં આવતા તેથી અત્યારે જે વિચારધારાથી વૃક્ષો વપરાય છે તે ત્યારે ન હતી. કાગળની જગ્યાએ ભોજપત્ર વાપરવાથી કેટલો ફાયદો થાય તે પણ વિચારવા જેવી બાબત તો છે જ. વળી કાગળનું આયુષ્ય કેટલું? આમ દરેક ભારતીયના વિચારો પાછળ કોઈ વિશિષ્ટ કારણ દેખાય છે પછી તે જીવન શૈલી હોય કે વેદિક આર્કિટેક્ચર.